
ΔΕΛΤΙΟ ΤΥΠΟΥ

               Η ΔΙ.Π.Ε. Άρτας κατέχει τη θέση του πολλαπλασιαστή Eurodesk  ένα ευρωπαϊκό δίκτυο με δομές πληροφόρησης σε 36 χώρες και με περισσότερους από 1.500 εθνικούς, τοπικούς και περιφερειακούς εταίρους, το οποίο παρέχει στους νέους και σε όσους εργάζονται με νέους πρόσβαση σε ευρωπαϊκή και εθνική πληροφόρηση που ενισχύει τη μαθησιακή κινητικότητά τους. Απαντά σε ερωτήματα των νέων και παρέχει καθοδήγηση για όλη την Ευρώπη, καλύπτοντας ένα ευρύ φάσμα θεμάτων όπως σπουδές, κατάρτιση, εργασία, απασχόληση, εθελοντικές δραστηριότητες και ανταλλαγές νέων. Αποτελεί την πιο ολοκληρωμένη και προσιτή πηγή παροχής δωρεάν και on line πληροφόρησης σε νέους. 
           Το Eurodesk αποτελεί τμήμα της Εθνικής Μονάδας Συντονισμού του Προγράμματος Erasmus+ για τον τομέα της Νεολαίας που το διαχειρίζεται το Ίδρυμα Νεολαίας και Δια Βίου Μάθησης.
         Στο πλαίσιο αυτό, πραγματοποιήθηκε  στις 14–15 Νοεμβρίου 2025 στην Αθήνα, η συνάντηση των εθνικών πολλαπλασιαστών Eurodesk, προσφέροντας μια ουσιαστική ευκαιρία ανταλλαγής εμπειριών, αξιολόγησης της πορείας του δικτύου και σχεδιασμού των επόμενων βημάτων σε εθνικό και ευρωπαϊκό επίπεδο.
          Στο επίκεντρο βρέθηκαν η ενίσχυση της λειτουργικής συνοχής των πολλαπλασιαστών, η στρατηγική προώθηση της Ευρωπαϊκής Κάρτας Νέων, ο σχεδιασμός ενός ολοκληρωμένου πλάνου επιμορφώσεων και η προετοιμασία για την πανευρωπαϊκή καμπάνια Time to Move 2025. Παρουσιάστηκαν καλές πρακτικές, προτάσεις για πιο στοχευμένες δράσεις ανά περιφέρεια και ιδέες για εμπλουτισμό του ψηφιακού περιεχομένου και της συνεργασίας με φορείς νεολαίας.
Ιδιαίτερη αναφορά έγινε στο ετήσιο ταξίδι στις Βρυξέλλες και στα Βραβεία των Βρυξελλών, ως θεσμό ανάδειξης επιτυχημένων δράσεων του δικτύου. Οι επίσημοι που προσκλήθηκαν, όπως ο κ. Φωτόπουλος, ο κ. Δημητρίου, η κ. Πεσλή, έκαναν σαφή αναφορά στη θέση του Eurodesk ως πανευρωπαϊκού δικτύου, το οποίο καλείται να λειτουργήσει ως σταθερός πυλώνας πληροφόρησης για τις ευκαιρίες κινητικότητας των νέων. Οι εισηγήσεις ανέδειξαν τη σημασία της διασύνδεσης με άλλους ευρωπαϊκούς μηχανισμούς πολιτικής νεολαίας και της διαρκούς προσαρμογής στις κοινωνικές και τεχνολογικές εξελίξεις. Τονίστηκε η ανάγκη για κοινή στρατηγική προσέγγιση των χωρών-μελών, αλλά και για ευελιξία ως προς την εφαρμογή των δράσεων, προκειμένου να καλύπτονται οι ιδιαίτερες ανάγκες κάθε τοπικού πλαισίου.
         Η συνάντηση ολοκληρώθηκε με επίσκεψη στο Europa Experience Athens, έναν σύγχρονο εκπαιδευτικό χώρο γνωριμίας με την Ε.Ε., καθώς και με μια συμβολική χειρονομία: την προσφορά δύο Ευρωπαϊκών Καρτών Νέων σε κάθε πολλαπλασιαστή.
        Το Eurodesk επιβεβαίωσε για ακόμη μία φορά τον δυναμικό και εξελισσόμενο χαρακτήρα του, θέτοντας τις βάσεις για μια ακόμη πιο συντονισμένη και καινοτόμα δράση ενόψει του 2025.

Άρτα, 21 Νοεμβρίου 2025



Η Διευθύντρια ΔΙ.Π.Ε. Άρτας

Δρ Κλεοπάτρα Ν. Βασιλείου

